Íslensk ættleiðing fagnar 40 ára afmæli í ár og í kjölfar afmælismálþings Íslenskrar ættleiðingar býður félagið uppá námskeiðið Therapeutic Parenting in Real life sem Sarah Naish kennir þann 17. mars næstkomandi . Námskeiðið er jafnt fyrir foreldra ættleiddra barna , fósturforeldra og fagfólk í starfi með börnum . Á námskeiðinu fá þátttakendur innsýn inní hvernig aðferðir sem notaðar eru í faglegu starfi með börnum geta hjálpað við uppeldi ættleiddra barna . Hvernig þær eru notaðar í samskiptum foreldra og barna með tengslavanda vegna áfalla í bernsku og hvernig aðferðirnar bæta samskipti , samkennd og skilning . Sarah Naish hefur starfað sem félagsráðgjafi í tæp 30 ár og hefur mikla reynslu af ráðgjöf , þjálfun og uppeldi . Hún hefur ættleitt 5 börn og hefur í uppeldi sínu notað meðferðanálgun í uppeldi barna sinna . Hún hefur fjölþætta reynslu innan barnaverndar í Bretlandi og hefur í uppeldi barna sinna síðastliðin 16 ár byggt upp gagnabanka sem hún hefur miðlað úr til fagfólks og foreldra . Fyrirtækið sem Sarah leiðir heitir Inspire Training Group . Þar starfar aðeins fagfólk sem hefur reynslu af meðferðarnálgun í uppeldi , hvort sem það er í uppeldi ættleiddra barna eða fósturbarna . Starfsfólkið hefur ekki aðeins ættleitt börn eða tekið börn í fóstur heldur hefur það einnig starfað sem sérfræðingar innan barnaverndar . Fyrirtækið hefur verið leiðandi í að þróa verklag með meðferðaráherslum og aðferðir til að nota í uppeldi barna sem hafa upplifað áföll . Sarah og fyrirtæki hennar hefur hlotið fjölda verðlauna fyrir faglegt og vandað starf . Hún hefur skrifað fjölmargar bækur og er bókin hennar William Wobbly and the very bad day , metsölubók á Amazon , en bókin fjallar um lítinn dreng sem glímir við tengslavanda eftir áföll í æsku . Námskeiðið verður haldið í Veröld – húsi Vigdísar Finnbogadóttur , Brynjólfsgötu 1 , 107 Reykjavík . Námskeiðsgjald er 12.500 kr. en 7.500 kr. fyrir félagsmenn Íslenskrar ættleiðingar . Félagsmenn Félags fósturforeldra geta sótt um 5.000 króna endurgreiðslu frá félagi sínu af fullu námskeiðsgjaldi sé það bókað fyrir 7. mars á þessum smelli hér . Innifalið í námskeiðsgjaldi er hádegisverður og hressing .